
Text rozhodnutia
Súd: Krajský súd Nitra Spisová značka: 23Sa/15/2016 Identifikačné číslo súdneho spisu: 4016200668 Dátum vydania rozhodnutia: 19. 12. 2016 Meno a priezvisko sudcu, VSÚ: JUDr. Dana Kálnayová ECLI: ECLI:SK:KSNR:2016:4016200668.2 Uznesenie Krajský súd v Nitre v právnej veci navrhovateľky: R. C., I. XXX, proti odporkyni: Sociálna poisťovňa, ústredie v Bratislave, Bratislava, Ul. 29. augusta 8, o sumu vdovského dôchodku, takto r o z h o d o l : Krajský súd konanie vo veci z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Rozhodnutím č. XXX XXX XXXX 0 zo dňa 14. 04. 2016 odporkyňa navrhovateľke uvoľnila výplatu vdovského dôchodku od 01. 01. 2016 podľa § 293dm ods. 2 a § 82 zákona č. 461/2003 Z. z. z dôvodu, že nárok na výplatu vdovského dôchodku, ktorý jej bol vyplácaný podľa zákona č. 100/1988 Zb. jej zanikol dňa 06. 10. 2007, keďže manžel navrhovateľky Peter Mrosko zomrel dňa 01. 07. 1987 za účinnosti zákona č. 100/1988 Zb., splnenie podmienok nároku na výplatu vdovského dôchodku sa u navrhovateľky posudzovalo podľa § 293dm ods. 2 zákona č. 461/2003 Z. z. nárok na výplatu vdovského dôchodku jej vznikol od 01. 01. 2016. K 06. 10. 2007 jej patril vdovský dôchodok v sume 5.189,-Sk mesačne. Suma dôchodku sa v zmysle § 82 zákona č. 461/2003 Z. z. upravila tak, že sa jej zvýšil o 1,20 eur mesačne na sumu 182,60 euro. Podľa § 81 ods. 2 zákona č. 461/2003 Z. z., ak sú splnené podmienky nároku na výplatu invalidného dôchodku a podmienky nároku na výplatu vdovského dôchodku, vypláca sa dôchodok, ktorý je vyšší v plnej sume a nižší dôchodok sa vypláca v polovičnej sume. Pretože suma invalidného dôchodku je 119,80 euro, to znamená, že je nižšia ako 182,60 eur, čo je suma vdovského dôchodku, bude sa vyplácať invalidný dôchodok v sume jeho 1-ice, t.j. 59,90 euro. Navrhovateľka podala návrh na preskúmanie rozhodnutia, v ktorom uviedla, že jej nebol vykonaný plný zápočet rokov, a to v dôsledku opatrovania blízkej osoby. Žiadala o preverenie dôchodku a zápočtu rokov. Na pojednávaní dňa 19. 12. 2016 navrhovateľka vzala svoj návrh späť a žiadala konanie vo veci zastaviť, vzhľadom na poučenie súdu, že suma invalidného dôchodku a jej výpočet nemá vplyv na výšku vdovského dôchodku. Podľa § 96 ods. 1 veta druhá OSP a § 246c OSP, ak je návrh vzatý celkom späť, súd konanie zastaví. Podľa § 250h ods. 2 a § 250l ods. 2 OSP, až do rozhodnutia súdu môže navrhovateľ vziať návrh späť. Vzhľadom na vyššie uvedené skutočnosti a citované zákonné ustanovenia, rozhodol krajský súd tak, ako je uvedené vo výroku tohto rozhodnutia. O trovách konania súd rozhodol podľa § 146 ods. 1 písm. c/ a § 246c OSP. Poučenie: Proti tomuto uzneseniu možno podať odvolanie do 15 dní, odo dňa jeho doručenia, cestou podpísaného súdu, písomne, dvojmo. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie, alebo postup súdu považuje za nesprávny a čoho sa odvolateľ domáha.

